NARIADENIE KOMISIE (ES) č. 1418/2007
z 29. novembra 2007
o vývoze na zhodnotenie určitého odpadu uvedeného v prílohe III alebo IIIA k nariadeniu Európskeho parlamentu a Rady (ES) č. 1013/2006 do určitých krajín, na ktoré sa nevzťahuje rozhodnutie OECD o riadení pohybov odpadov cez štátne hranice
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu (1), a najmä na jeho článok 37 ods. 2 tretí pododsek,
po porade s príslušnými krajinami,
keďže:
(1)
V súlade s článkom 37 ods. 1 nariadenia (ES) č. 1013/2006 Komisia každej krajine, na ktorú sa nevzťahuje rozhodnutie Rady OECD K(2001)/107 v konečnom znení, ktoré sa týka revízie rozhodnutia OECD K(92)/39 v konečnom znení o riadení pohybov odpadov určených na činnosti zhodnotenia cez štátne hranice, poslala písomnú žiadosť o písomné potvrdenie, či zo Spoločenstva možno vyvážať odpad uvedený v prílohe III alebo IIIA k uvedenému nariadeniu, ktorého vývoz nie je podľa článku 36 zakázaný, na zhodnotenie v tejto krajine a o uvedenie kontrolného postupu, ktorý sa prípadne v krajine určenia uplatní.
(2)
V týchto žiadostiach bola každá krajina požiadaná, aby uviedla, či v súvislosti s týmto odpadom zvolila zákaz alebo postup predchádzajúceho písomného oznámenia a súhlasu, alebo sa rozhodla nevykonať žiadnu kontrolu.
(3)
Podľa článku 37 ods. 2 prvého pododseku nariadenia (ES) č. 1013/2006 a pred dátumom začatia uplatňovania tohto nariadenia sa od Komisie požadovalo, aby prijala nariadenie, zohľadňujúc pritom všetky prijaté odpovede. Komisia riadne prijala nariadenie (ES) č. 801/2007 (2). Ďalšie odpovede a objasnenia prijaté po tomto dátume však umožňujú lepšie pochopiť to, ako by mali byť zohľadnené odpovede krajín určenia.
(4)
Komisia v súčasnosti dostala odpovede na svoju písomnú žiadosť od Alžírska; Andorry; Argentíny; Bangladéša; Bieloruska; Beninu; Botswany; Brazílie; Čile; Číny; čínskeho Tchaj-peja; Kostariky; Chorvátska; Kuby; Egypta; Gruzínska; Guyany; Hongkongu, Číny; Indie; Indonézie; Izraela; Pobrežia Slonoviny; Kene; Kirgizska; Libanonu; Lichtenštajnska; Macaa, Číny; Malawi; Mali; Malajzie; Moldavska; Maroka; Ománu; Pakistanu; Paraguaja; Peru; Filipín; Ruskej federácie; Seychel; Juhoafrickej republiky; Srí Lanky; Thajska; Tuniska; Vietnamu.
(5)
Určité krajiny nevydali písomné potvrdenie, že zo Spoločenstva možno vyvážať odpad na zhodnotenie v ich krajine. Z tohto dôvodu sa v súlade s článkom 37 ods. 2 druhým pododsekom nariadenia (ES) č. 1013/2006 tieto krajiny majú pokladať za krajiny, ktoré si zvolili postup predchádzajúceho písomného oznámenia a súhlasu.
(6)
Niektoré krajiny v odpovediach oznámili svoj úmysel dodržiavať kontrolné postupy uplatniteľné podľa vnútroštátneho práva, ktoré sa odlišujú od postupov stanovených v článku 37 ods. 1 nariadenia (ES) č. 1013/2006. Okrem toho a v súlade s článkom 37 ods. 3 nariadenia (ES) č. 1013/2006 sa článok 18 uvedeného nariadenia uplatňuje na takéto zásielky mutatis mutandis, pokiaľ odpad tiež nepodlieha postupu predchádzajúceho oznámenia a súhlasu.
(7)
Nariadenie (ES) č. 801/2007 by sa malo zodpovedajúcim spôsobom zmeniť a doplniť. V záujme jasnosti je vzhľadom na počet vyžadovaných zmien vhodné uvedené nariadenie zrušiť a nahradiť ho týmto nariadením. Odpad klasifikovaný v nariadení (ES) č. 801/2007 ako odpad nepodliehajúci kontrole v krajine určenia, ktorý je však v tomto nariadení uvedený ako vyžadujúci predošlé oznámenie a súhlas, by mal byť aj naďalej klasifikovaný ako nepodliehajúci kontrole v krajine určenia počas prechodného obdobia 60 dní po nadobudnutí účinnosti,
PRIJALA TOTO NARIADENIE:
Článok 1
Vývoz na zhodnotenie odpadu uvedeného v prílohe III alebo IIIA k nariadeniu (ES) č. 1013/2006, ktorý nie je zakázaný podľa článku 36 uvedeného nariadenia do určitých krajín, na ktoré sa nevzťahuje rozhodnutie Rady OECD K(2001)/107 v konečnom znení, ktoré sa týka revízie rozhodnutia OECD K(92)/39 v konečnom znení o riadení pohybov odpadov určených na činnosti zhodnotenia cez štátne hranice, sa bude riadiť postupmi stanovenými v prílohe.
Článok 2
Nariadenie (ES) č. 801/2007 sa zrušuje.
Článok 3
Toto nariadenie nadobúda účinnosť štrnástym dňom po jeho uverejnení v Úradnom vestníku Európskej únie.
Uplatňuje sa odo dňa nadobudnutia účinnosti.
Nariadenie (ES) č. 801/2007 sa však 60 dní po tomto dátume naďalej uplatňuje na odpad uvedený v stĺpci c) prílohy k nariadeniu (ES) č. 801/2007, ktorý je uvedený v stĺpci b) alebo v stĺpcoch b) a d) prílohy k tomuto nariadeniu.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. novembra 2007